BIZOTTSÁGI VÉLEMÉNY túlzott államháztartási hiány fennállásáról a Cseh Köztársaságban - az Európai Közösséget létrehozó Szerződés 104(5) cikkének alkalmazása

MAGYARÁZÓ MEMORANDUM

A Bizottság 2004. április 7-én nyilvánosságra hozta 2004. tavaszi előrejelzéseit [1]. Ezen, a Cseh Köztársaság által 2004. márciusában beadott adatokat figyelembe vevő előrejelzés szerint az államháztartási hiány a Cseh Köztársaságban a GDP 2002-ben mért 6,4%-áról a 2003-ban GDP 12,9%-ára nőtt (a GDP 5,9%-a egy jelentős, beszámított állami garanciákkal kapcsolatos egyszeri művelettől eltekintve) és így meghaladta a GDP 3%-os Szerződés szerinti referenciaértékét.

[1] A Bizottság 2004. tavaszi előrejelzéséhez az alábbi weboldalon lehet hozzáférni: http://europa.eu.int/comm/economy_finance/ publications/european_economy/2004/ee204en.pdf.

Ezen elsőlátásra elfogadható adatok alapján a Bizottság kezdeményezte 2004. május 12-én a Cseh Köztársasággal szemben a túlzott hiány esetében követendő eljárást, egy jelentés elfogadásával, amelyről a Szerződés 104(3) cikke előzetesen rendelkezett [2]. 2004. május 13-án a Bizottság kézhez kapta a Cseh Köztársaság konvergencia programját, amely megerősítette 2003-ra vonatkozóan a GDP 12,9%-át kitevő hiány adatát.

[2] E jelentés teljes szövegéhez a következő weboldalon lehet hozzáférni: http://europa.eu.int/comm/economy_finance/ about/activities/sgp/procedures_en.htm

A túlzott hiány esetén követendő eljárás (EDP) lefolytatását a Szerződés 104. cikke, valamint "a túlzott hiány esetén követendő eljárás végrehajtásának gyorsításáról és pontosításáról" szóló (EK) 1467/97 számú tanácsi rendelet határozza meg, amely a Stabilitási és Növekedési Paktum része [3]. Míg az derogációval rendelkező tagállamok, amely eset minden az Európai Unióhoz 2004. május 1-jén csatlakozott országra vonatkozik, kötelesek elkerülni a túlzott hiányt, a 104. cikk (9) és (11) bekezdéseinek megfelelő szankciókat nem alkalmazhatják ellenük.

[3] HL L 209. szám, 1997.8.2.

A Szerződés 104(3) cikkének megfelelő bizottsági jelentés arra a következtetésre jutott, hogy a Cseh Köztársaság a GDP 3%-os Szerződés szerinti referenciaértéket meghaladó túlzott hiánya 2003-ban nem a cseh hatóságok által nem befolyásolható rendkívüli esemény, és nem, a Stabilitási és Növekedési Paktum értelmében vett, súlyos gazdasági hanyatlás eredménye, mivel 2003-ban a reál GDP növekedés elérte a 2,9%-ot. 2004-es alakulására vonatkozóan a jelentés arra a következtetésre jutott, hogy az államháztartási hiány valószínűleg csökken, de a GDP 3%-a fölött marad. Nevezetesen a Bizottság 2004. tavaszi előrejelzése 2004-re a GDP 5,9%-os államháztartási hiányát tartalmazza, amely meghaladja a cseh hatóságok által a konvergencia programban tervezett GDP 5,3%-át.

A Bizottság 2004. tavaszi előrejelzése alapján a bizottsági jelentés arra a következtetésre jutott, hogy az államadósság GDP-hez viszonyított aránya, amely 2003-ban elérte a GDP 37,6%-át, 2004-ben a Szerződés 60%-os referenciaértéke alatt marad. Nevezetesen a Bizottság 2004. tavaszi előrejelzése szerint az államadósság aránya 2004-ben el fogja érni a GDP 40,6%-át, amely a cseh hatóságok által a konvergencia programban tervezett GDP 38,4%-át meghaladja.

A Szerződés 104(4) cikke megállapítja, hogy "a 114. cikkben előírt Bizottságnak (azaz a Gazdasági és Pénzügyi Bizottság) véleményt kell fogalmaznia az Európai Közösségek Bizottságának jelentéséről." A Gazdasági és Pénzügyi Bizottság 2004. május 24-én kiadta véleményét, amelyben csatlakozott a Bizottság által, a jelentésében közzé tett értékeléshez. Nevezetesen a Gazdasági és Pénzügyi Bizottság arra a következtetésre jutott, hogy a költségvetési helyzet a Cseh Köztársaságban túlzott államháztartási hiány jelenlétére utal, a 104(2) cikkben előzetesen megfogalmazott két, az ilyen államháztartási hiány azonosítására szolgáló, kritérium közül az első szerint. Más vonatkozó tényezők figyelembe vétele, különös tekintettel a középtávú költségvetési pozícióra és az állami beruházások arányára, nem változtatott magukra a kritériumokra alapozott értékelésen. A Gazdasági és Pénzügyi Bizottság ugyancsak valószínűnek tartotta, hogy az államháztartási hiány továbbra is meghaladja a Szerződés referenciaértékét 2004-ben, és, hogy a bruttó államadósság a Szerződés referenciaértéke, a GDP 60%-a alatt marad, bár 2004-ben a GDP 40,6%-ára nő tovább.

A Bizottság, miután megvizsgálta a jelentésében számításba vett tényezőket és tekintetbe vette a Gazdasági és Pénzügyi Bizottság véleményét, úgy véli, hogy a Cseh Köztársaságban túlzott hiány áll fenn. A Bizottság 2004. június 24-én fogadta el ezt a véleményt, amely címzettje a Tanács, a Szerződés 104(5) cikkével összhangban. A Bizottság javasolja, hogy a Tanácsnak eszerint kell döntenie, a 104(6) cikkel összhangban. Ezen felül a Bizottság a Tanácshoz egy tanácsi javaslatnak szánt javaslatot nyújt be amely címzettje a Cseh Köztársaság és célja a túlzott hiány helyzetének megszűntetése, a Szerződés 104(7) cikkével összhangban.

BIZOTTSÁGI VÉLEMÉNY túlzott államháztartási hiány fennállásáról a Cseh Köztársaságban - Az Európai Közösséget létrehozó Szerződés 104(5) cikkének alkalmazása

ÁLTALÁNOS MEGFONTOLÁSOK

A tagállamok, a Szerződés 104. cikke értelmében, kötelesek a túlzott államháztartási hiányt kerülni. Ez vonatkozik azon tagállamokra is, amelyek derogációval rendelkeznek, ami az Európai Unióhoz 2004. május 1-jén csatlakozott minden ország esete. A túlzott hiány fennállásáról szóló határozatokat a Szerződés 104. cikke és a Stabilitási és Növekedési Paktum [4] részét képező, (EK) 1467/97 számú tanácsi rendelet által meghatározott túlzott hiány esetében követendő eljárás (EDP) szabályozza.

[4] HL L 209. szám, 1997.8.2.

A Szerződés 104(2) cikke kötelezi a Bizottságot a tagállamok költségvetési helyzetének és azok államadósság állományai alakulásának felügyeletére a súlyos hibák megállapítása céljából. Különös tekintettel köteles a Bizottság megvizsgálni a költségvetési fegyelem betartását két kritérium, egyrészt a tervezett vagy tényleges államháztartási hiány bruttó hazai termékhez (GDP) viszonyított aránya, másrészt az államadóság GDP-hez viszonyított aránya alapján. A Bizottság a tagállamok jelentései alapján szolgáltatja az ezekre a változókra vonatkozó statisztikai adatokat.

A Szerződés 104(3) cikke jelentés tételre kötelezi a Bizottságot, ha a 104(2) cikk alatti kritériumok követelményei közül az egyiket vagy mindkettőt nem teljesítik, vagy, annak ellenére, hogy a kritérium követelményeit teljesítik, a Bizottság véleménye szerint egy tagállamban a túlzott hiány kockázata áll fenn. A bizottsági jelentés szintén számba veszi, hogy az államháztartási hiány meghaladja-e az állami beruházások kiadásait és minden más vonatkozó tényezőt, köztük a tagállam középtávú gazdasági és költségvetési pozícióját, a Szerződés 104(3) cikkének előírásai szerint. A Bizottság, a Cseh Köztársaság 2004. márciusában jelentett adatait figyelembe vevő, 2004. tavaszi előrejelzése alapján, 2004. május 12-én elfogadott egy ilyen jelentést a Cseh Köztársaságra vonatkozóan.

Következésképpen a Gazdasági és Pénzügyi Bizottság 2004. május 24-én megfogalmazta véleményét a Bizottság jelentéséről, a 104(4) cikkel összhangban.

A Szerződés 104(5) cikke kötelezi a Bizottságot a Tanács részére címzett vélemény megfogalmazására, ha úgy véli, hogy túlzott államháztartási hiány áll fenn vagy keletkezhet egy tagállamban. Annak érdekében, hogy a Bizottság dönteni tudjon a túlzott államháztartási hiány fennállásáról vagy keletkezésének veszélyéről, tekintettel van a következők számításba vételére: (i) a saját jelentése következtetéseire és (ii) a Gazdasági és Pénzügyi Bizottság erről alkotott véleményére. Ezen tényezők alapján a Bizottság több megfontolást állapított meg a Cseh Köztársaság részére.

A CSEH KÖZTÁRSASÁGRA VONATKOZÓ MEGFONTOLÁSOK

1. 2003-ban az államháztartási hiány a GDP 12,9%-a volt a Cseh Köztársaságban, (a GDP 5,9%-a, egy jelentős, beszámított állami garanciákkal kapcsolatos egyszeri művelettől eltekintve), jelentősen több mint a Szerződés GDP 3%-os referenciaértéke. A 2002-es hiányhoz (GDP 6,4%-a) képest nőtt.

2. A GDP 3%-os referenciaértékét 2003-ban meghaladó túlzott hiány nem a cseh hatóságok által nem befolyásolható rendkívüli esemény, és nem, a Stabilitási és Növekedési Paktum értelmében vett, súlyos gazdasági hanyatlás eredménye. 2003-ban a reál GDP növekedés elérte a 2,9%-ot.

3. Az államháztartási hiány növekménye 2003-ban a GDP 5,7 százalékpontjával haladta meg a 2003. augusztusában, a 2003. előcsatlakozási gazdasági program elfogadásakor tervezett értéket. Ellenben a beszámított állami garanciák nélkül a hiány körülbelül a GDP 6%-a lenne, azaz alacsonyabb mint a 2003. előcsatlakozási gazdasági programban előirányzott érték. A vártnál jobb eredmény (beszámított állami garanciák nélkül) főként az állami költségvetés szigorú teljesítésének köszönhető. Az állami költségvetés bevételek oldalán az adóbevételek 2,5%-kal meghaladták a 2002. decemberében előterjesztett költségvetésben várt értéket. Ehhez az eredményhez különösképpen hozzájárultak az év második felének magas háztartási fogyasztásával kapcsolatos Áfa bevételek (3,6%-kal volt magasabb a vártnál) és jövedéki adók (8%-kal volt magasabb a vártnál). A kiadások oldalán a munkanélküli segély és a tőkeráfordítások jelentősen, 10,3%-kal illetve 9,2%-kal, magasabbak voltak a tervezettnél, de összességében a kiadások csak 1,6%-kal voltak magasabbak a költségvetésben előirányzottnál.

4. Összehasonlításképpen, 2003-ban a bruttó állami beruházás a GDP 3,6%-át tette ki, az államháztartási hiánnyal szemben, amely a GDP 12,9%-a volt.

5. Az államháztartási hiány valószínűleg továbbra is meghaladja a Szerződés referenciaértékét 2004-ben. Nevezetesen a Bizottság 2004. tavaszi előrejelzése szerint az államháztartási hiány a Cseh Köztársaságban 2004-ben el fogja érni a GDP 5,9%-át, amely a cseh hatóságok által, a 2004. májusi konvergencia programban tervezett GDP 5,3%-át felülmúlja.

6. A bruttó állami adósság GDP-hez viszonyított aránya, amely 2003-ban elérte a GDP 37,6%-át, 2004-ben valószínűleg a Szerződés szerinti, GDP 60%-os referenciaérték alatt marad. Nevezetesen a Bizottság 2004. tavaszi előrejelzése szerint a bruttó állami adósság 2004-ben el fogja érni a GDP 40,6%-át, amely a cseh hatóságok által a konvergencia programban tervezett GDP 38,4%-át felülmúlja.

KÖVETKEZTETÉS

A Bizottságot a költségvetési helyzet felügyelete a Cseh Köztársaságban és különösen a 104(2) cikkben meghatározott kritériumok betartásának vizsgálata egy jelentés elkészítésére késztette a Szerződés 104(3) cikkével összhangban. A Bizottság, miután megvizsgálta az ebben a jelentésben számba vett vonatkozó tényezőket és tekintetbe vette a Gazdasági és Pénzügyi Bizottság véleményét, úgy véli, túlzott hiány áll fenn a Cseh Köztársaságban.